**ZAVEZUJOČA TARIFNA INFORMACIJA**

**KAZALO**

[1.0 ZAVEZUJOČA TARIFNA INFORMACIJA 3](#_Toc22727219)

[2.0 PRAVNA PODLAGA 3](#_Toc22727220)

[3.0 POSTOPEK ZA PRIDOBITEV ODLOČBE ZTI 4](#_Toc22727221)

[4.0 PRAVNA NARAVA ZAVEZUJOČE TARIFNE INFORMACIJE 5](#_Toc22727222)

[5.0 KONTAKTNE INFORMACIJE 6](#_Toc22727223)

1.0 ZAVEZUJOČA TARIFNA INFORMACIJA

V EU so razvili sistem evropskih zavezujočih tarifnih informacij (European Binding Tariff Information - EBTI ), da bi gospodarskim subjektom zagotovili pravno varnost pri izračunavanju dajatev, da bi olajšali delo carinskih služb in zagotovili enotnejše izvajanje skupne carinske tarife. V okviru tega sistema carinski organi držav članic izdajajo odločbe v zvezi z zavezujočimi tarifnimi informacijami (»odločbe ZTI«).

S posamezno odločbo ZTI se odloči o uvrstitvi določenega blaga v carinsko nomenklaturo, odločba pa je zavezujoča za vse carinske organe v EU in za imetnika odločbe.

Za uporabo odločbe ZTI v okviru določenega postopka mora biti imetnik odločbe sposoben dokazati, da prijavljeno blago v vsakem pogledu ustreza v odločbi opisanemu blagu.

2.0 PRAVNA PODLAGA

Odločbe ZTI so urejene v naslednjih predpisih:

* Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (Uradni list L 269, 10. 10. 2013); [členi od 33 do 37](https://eur-lex.europa.eu/legal-content/SL/TXT/PDF/?uri=CELEX:32013R0952&qid=1571829964962&from=SL#page=22) (v nadaljevanju: zakonik),
* Popravek Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 174, 9.7.2018); [popravek člena 37, 1. odstavek,](https://eur-lex.europa.eu/legal-content/SL/TXT/PDF/?uri=CELEX:32013R0952R(06)&qid=1571659506184&from=SL#page=1)
* Uredba (EU) 2019/474 Evropskega parlamenta in Sveta z dne 19. marca 2019 o spremembi Uredbe (EU) št. 952/2013 o carinskem zakoniku Unije (UL L 83, 25. 3. 2019); [sprememba 1. pododstavka člena 34(9)](https://eur-lex.europa.eu/legal-content/SL/TXT/PDF/?uri=CELEX:32019R0474&qid=1571829874319&from=SL#page=2),
* Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določbe Uredbe (EU) št. 952/2013 Evropskega parlamenta in Sveta o carinskem zakoniku Unije (Uradni list L 343, 29. 12. 2015); [členi od 16 do 23,](https://eur-lex.europa.eu/legal-content/SL/TXT/PDF/?uri=CELEX:32015R2447&qid=1571830086489&from=SL" \l "page=14)
* Popravek Izvedbene uredbe Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (Uradni list L 101, 13. 4. 2017); [popravek člena 20](https://eur-lex.europa.eu/legal-content/SL/TXT/PDF/?uri=CELEX:32015R2447R(02)&qid=1571660720799&from=SL#page=1),
* Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (Uradni list 343, 29. 12. 2015); [členi od 19 do 22](http://eur-lex.europa.eu/legal-content/SL/TXT/PDF/?uri=CELEX:32015R2446&rid=1#page=17) ter [člen 252](http://eur-lex.europa.eu/legal-content/SL/TXT/PDF/?uri=CELEX:32015R2446&rid=1#page=107),
* Delegirana uredba Komisije (EU) 2016/341 z dne 17. decembra 2015 o dopolnitvi Uredbe (EU) št. 952/2013 Evropskega parlamenta in Sveta v zvezi s prehodnimi določbami za nekatere določbe carinskega zakonika Unije, kadar zadevni elektronski sistemi še ne delujejo, in o spremembi Delegirane uredbe (EU) 2015/2446 (Uradni list L 69, 15. 3. 2016); [člen 4](http://eur-lex.europa.eu/legal-content/SL/TXT/PDF/?uri=CELEX:32016R0341&rid=1#page=4),
* Popravek Delegirane uredbe Komisije (EU) 2016/341 z dne 17. decembra 2015 o dopolnitvi Uredbe (EU) št. 952/2013 Evropskega parlamenta in Sveta v zvezi s prehodnimi določbami za nekatere določbe carinskega zakonika Unije, kadar zadevni elektronski sistemi še ne delujejo, in o spremembi Delegirane uredbe (EU) 2015/2446 (Uradni list L 101, 13. 4. 2017); Popravek Delegirane uredbe Komisije (EU) 2016/341 z dne 17. decembra 2015 o dopolnitvi Uredbe (EU) št. 952/2013 Evropskega parlamenta in Sveta v zvezi s prehodnimi določbami za nekatere določbe carinskega zakonika Unije, kadar zadevni elektronski sistemi še ne delujejo, in o spremembi Delegirane uredbe (EU) 2015/2446 (UL L 69, 15.3.2016)
* [OBRAZCI](https://eur-lex.europa.eu/legal-content/SL/TXT/PDF/?uri=CELEX:32016R0341R(02)&qid=1571659003743&from=SL#page=5),
* Izvedbena uredba Komisije (EU) [2019/1026](https://eur-lex.europa.eu/legal-content/SL/TXT/PDF/?uri=CELEX:32019R1026&qid=1571816663488&from=SL) z dne 21. junija 2019 o tehničnih zahtevah za razvoj, vzdrževanje in uporabo elektronskih sistemov za izmenjavo in shranjevanje informacij na podlagi carinskega zakonika Unije (Uradni list L 167, 24. 6. 2019).

Če posamezno vprašanje ni urejeno v zgoraj navedenih določbah, se uporabljajo splošne določbe, ki urejajo odločbe v zvezi z uporabo carinske zakonodaje (npr. splošen rok za izdajo odločbe).

3.0 POSTOPEK ZA PRIDOBITEV ODLOČBE ZTI

3.1 Vložitev zahtevka

Zahtevek za odločbo ZTI se predloži pristojnemu carinskemu organu v državi članici, v kateri ima vložnik sedež, ali pristojnemu carinskemu organu v državi članici, v kateri bo odločba ZTI uporabljena.

Seznam carinskih organov, ki so jih države članice določile za sprejemanje zahtevkov ali sprejemanje ZTI, je bil nazadnje objavljen v [Uradnem listu Evropske unije C 110](https://eur-lex.europa.eu/legal-content/SL/TXT/PDF/?uri=CELEX:52018XC0323(02)&from=EN), dne 23. 3. 2018.

Organ za sprejemanje zahtevkov v Sloveniji je Finančna uprava Republike Slovenije.

Zahtevek za izdajo ZTI se vloži preko[Portala EU za gospodarske subjekte (t. i. GTP portal).](https://customs.ec.europa.eu/gtp/)

Pred prvo prijavo v spletni portal GTP si je potrebno urediti dostop/registracijo v portal eCarina. Po urejenem dostopu/registraciji v portal eCarina, je potrebno v tem portalu za uporabnike urediti še ustrezna pooblastila. Podrobna navodila za prijavo so dosegljiva v  [Navodilih za prijavo v evropski sistem – portal za gospodarske subjekte (GTP).](https://www.fu.gov.si/fileadmin/Internet/Carina/Poslovanje_z_nami/e_Carina/Opis/Navodila_za_dostop_do_EUCTP.docx)

Za prejemanje obvestil, vložnik v portalu vnese elektronski poštni naslov, na katerega želi, da se pošiljajo vsa obvestila. Naslov se vnese na naslednji način: *V zgornjem desnem kotu portala se izbere ’ikono osebo’ in nato ’Nastavitve ’. Po kliku na ’Opozorilo za E-pošto' se vnese ustrezni elektronski poštni naslov.*

Oseba, ki želi vložiti zahtevek v Nemčiji, Španiji, Franciji, Združenem kraljestvu, na Hrvaškem ali na Poljskem, mora zahtevek vložiti preko nacionalnih portalov teh držav:

* [Hrvaška](https://e-carina.carina.hr/)
* [Francija](https://www.douane.gouv.fr/)
* [Nemčija](http://www.zoll-portal.de/)
* [Poljska](https://puesc.gov.pl/web/puesc/e-wit)
* [Španija](https://www.agenciatributaria.gob.es/AEAT.sede/procedimientoini/DD02.shtml)
* [Združeno kraljestvo](https://secure.hmce.gov.uk/ecom/login/index.html)

Z avtentifikacijo zahtevka vložnik prevzema odgovornost za točnost in popolnost v njem navedenih podatkov ter za vse zagotovljene dodatne informacije. Vložnik soglaša, da se lahko ti podatki ter vse fotografije, slike, brošure itd. shranijo v podatkovni zbirki Evropske komisije in da se podatki, vključno s fotografijami, slikami, brošurami itd., ki so priloženi temu zahtevku ali jih pridobi (oziroma jih lahko pridobi) uprava in ki v okviru podatkovnih elementov 1, 2, 4 in 10 tega zahtevka niso označeni kot zaupni, javno objavijo na internetu.

Zahtevek se mora nanašati na en proizvod. Blago s podobnimi značilnostmi se lahko sprejme kot en proizvod, če kakršne koli razlike niso pomembne za opredeljevanje njegove tarifne uvrstitve, na primer cvetlični lončki iz terakote različnih dimenzij. Sodišče Evropske unije je v zadevi C-199/096 razsodilo, kaj pomeni pojem „ena vrsta blaga“.

Vložnik zahtevka je dolžan zagotoviti vse informacije, ki so potrebne za uvrstitev blaga.

Podrobnejša navodila v zvezi z izpolnjevanjem obrazca so dosegljiva v zgornjem desnem kotu portala (pod »ikono obraza«) :

3. 2 Postopek izdaje odločbe

Organ izdajatelj takoj oziroma najpozneje v 30 dneh po vložitvi zahtevka preveri, ali so izpolnjeni pogoji za sprejem zahtevka. Če organ ugotovi, da zahtevek vsebuje vse informacije, ki so potrebne za sprejem odločbe, vložniku sporoči njegov sprejem.

Če organ ugotovi, da zahtevek ne vsebuje vseh zahtevanih informacij, od vložnika zahteva, naj v določenem roku predloži manjkajoče informacije. Rok za sprejetje zahtevka se podaljša za rok za predložitev. Če vložnik v roku ne predloži informacij, ki jih zahteva organ, se zahtevek ne sprejme.

Kadar po sprejemu zahtevka organ meni, da je treba za sprejetje odločbe od vložnika zahtevati dodatne informacije, določi rok največ 30 dni, v katerem mora vložnik predložiti navedene informacije. Rok za sprejetje odločbe se podaljša za navedeno obdobje. Vložnika se obvesti o podaljšanju roka.

Odločba mora biti sprejeta in vročena v roku 120 dni po sprejemu zahtevka.

Kadar organ ne more upoštevati roka za sprejetje odločbe, o tem pred iztekom navedenega roka obvesti vložnika. V obvestilu navede razloge za zamudo in predviden datum, ko bo vložnik prejel odločbo.

Kadar Komisija carinske organe obvesti o zadržanju sprejetja odločb ZTI v skladu s [členom 34 (10)](http://eur-lex.europa.eu/legal-content/SL/TXT/PDF/?uri=CELEX:32013R0952&rid=1#page=23) zakonika, se rok za sprejetje odločbe dodatno podaljša, dokler Komisija carinskih organov ne obvesti, da je zagotovljena pravilna in enotna tarifna uvrstitev. Ta podaljšani rok ne sme biti daljši od 10 mesecev, v izjemnih okoliščinah pa se lahko uporabi dodatno podaljšanje največ 5 mesecev.

Odločba ZTI se izda na [obrazcu](https://eur-lex.europa.eu/legal-content/SL/TXT/PDF/?uri=CELEX:32016R0341R(02)&qid=1571659003743&from=SL#page=8) in v uradnem jeziku države članice, v kateri je bil predložen zahtevek.

Izdaja odločbe ZTI je prosta plačila upravne takse. Posebni stroški, ki nastanejo zaradi analiz, poročil izvedencev ali vračila vzorcev, se lahko zaračunajo vložniku zahtevka.

Zoper odločbo ZTI je dovoljena pritožba.

4.0 PRAVNA NARAVA ZAVEZUJOČE TARIFNE INFORMACIJE

Odločba ZTI velja tri leta od dne, ko začne odločba učinkovati.

Odločba je zavezujoča tako za carinske organe kot tudi za imetnika:

* carinski organi so zavezani do imetnika odločbe samo v zvezi z blagom, za katerega so carinske formalnosti opravljene po dnevu, ko začne odločba učinkovati;
* imetnik odločbe je do carinskih organov zavezan šele z dnem, ko prejme odločbo ali ko se šteje, da je odločbo prejel. Odločba ZTI se označi v carinski deklaraciji z navedbo referenčne številke odločbe ZTI.

Odločbo ZTI ni mogoče spremeniti.

Odločba ZTI se predčasno odpravi, če temelji na nepravilnih ali nepopolnih podatkih vložnika.

Predčasno odločba lahko preneha veljati, kadar ni več skladna s pravom in sicer zaradi:

* sprejetja spremembe nomenklatur iz točk [(a) in (b) člena 56(2)](http://eur-lex.europa.eu/legal-content/SL/TXT/PDF/?uri=CELEX:32013R0952&rid=1#page=30) zakonika; ali
* sprejetja ukrepov iz [člena 57(4)](http://eur-lex.europa.eu/legal-content/SL/TXT/PDF/?uri=CELEX:32013R0952&rid=1#page=30) zakonika.

Odločba ZTI ne more prenehati veljati z učinkom za nazaj.

Carinski organ razveljavi odločbo ZTI:

* kadar ni več skladna z razlago katere koli nomenklature iz [točk (a) in (b) člena 56(2)](http://eur-lex.europa.eu/legal-content/SL/TXT/PDF/?uri=CELEX:32013R0952&rid=1#page=30) zaradi:
  + pojasnjevalnih opomb h kombinirani nomenklaturi,
  + sodbe Sodišča EU,
  + odločitve o uvrstitvi, mnenja o uvrstitvi ali spremembe pojasnjevalnih opomb k nomenklaturi harmoniziranega sistema poimenovanj in šifrskih oznak blaga, ki jih sprejme Svetovna carinska organizacija
* v drugih posebnih primerih.

Odločba ZTI se ne more razveljaviti na zahtevo imetnika odločbe.

Kadar odločba ZTI preneha veljati zaradi sprejetega ukrepa iz [člena 57(4)](http://eur-lex.europa.eu/legal-content/SL/TXT/PDF/?uri=CELEX:32013R0952&rid=1#page=30) zakonika ali pa je razveljavljena, se odločba lahko še vedno uporablja v zvezi z zavezujočimi pogodbami, ki temeljijo na tej odločbi in so bile sklenjene pred iztekom njene veljavnosti ali pred njeno razveljavitvijo. Podaljšana uporaba ne presega šestih mesecev od dneva, ko odločba ZTI preneha veljati ali je razveljavljena. Vendar lahko ukrep iz [člena 57(4)](http://eur-lex.europa.eu/legal-content/SL/TXT/PDF/?uri=CELEX:32013R0952&rid=1#page=30) zakonika izključi navedeno podaljšano uporabo ali določi krajše obdobje. Pri izdelkih, za katere je treba pri opravljanju carinskih formalnosti predložiti uvozno ali izvozno potrdilo, se obdobje šestih mesecev nadomesti z obdobjem veljavnosti potrdila.

Zahtevek za podaljšano uporabo je potrebno vložiti v 30 dneh od dneva, ko odločba ZTI preneha veljati oziroma je razveljavljena. Vloži se preko GTP portala pri organu, ki je izdal odločbo ZTI. V zahtevku je potrebno navesti količino, za katero se zahteva podaljšanje uporabe ter državo članico oziroma članice, kjer bo blago v obdobju podaljšane uporabe ocarinjeno. Odločba o podaljšanju mora biti sprejeta takoj oziroma najpozneje v 30 dneh po dnevu, ko organ prejme vse potrebne informacije za sprejetje te odločbe.

5.0 KONTAKTNE INFORMACIJE

Kontaktna točka v primeru težav z dostopom do portala GTP:

Sektor za centralno pomoč uporabnikom

Mednarodni prehod 2 b, Vrtojba

5290 Šempeter pri Gorici

Tel.: 05 297 68 00

Fax: 05 297 67 64

E-pošta: [sd.fu@gov.si](mailto:sd.fu@gov.si)

Kontaktna točka za pomoč pri vlaganju zahtevkov za odločbo ZTI:

Generalni finančni urad

Šmartinska 55

1000 Ljubljana

Tel: 01 478 3895

E-pošta: [gfu.fu@gov.si](mailto:gfu.fu@gov.si)